सीतामढ़ी / पटना : मिथिलाक रामायण सर्किट के मजबूत बनाबय लेल बिहार सरकारक कला-संस्कृति आ पर्यटन विभाग 16 आ 17 दिसंबर के सीतामढ़ी मेँ दू दिवसीय 'सीता महोत्सव' केर आयोजन करत। एहि मे बहुतो मंत्री, सांसद आ विधायकक अलावे देश भरिक संस्कृतिकर्मी जगत जननी सीता केर जीवन पर कार्यक्रम पेश करता। महोत्सव के सफल बनाबय लेल विभाग अपन पूरा ताकति झोँकि देलक हँ। 16 दिसंबर के पशु आ मत्स्य संसाधन मंत्री गिरीराज सिँह उद्घाटन करता तऽ दोसर दिन सहकारिता मंत्री रामाधार सिँह कार्यक्रमक उद्घाटन करता। दू दिवसीय महोत्सव मे अल्पसंख्यक कल्याण मंत्री शाहिद अली खां आ पर्यटन मंत्री सुनील कुमार पिँटू सेहो उपस्थित रहता। महुआ टीवी केर कलाकार शिवानी आ मुंबई के माली दवे आ रीतिक राड पाशचात्य आ पंजाबी शैली मेँ सीता केर जीवन पर कार्यक्रम पेश करती। शैल कुमारी आ निधि कुमारी नृत्य तऽ शिल्पी श्रीवास्तव भाव नृत्य पेश करती। 